Opinjoni tal-Kumitat tar-Reġjuni — Bliet u reġjuni bijodiversi lil hinn mill-2020 fil-COP 15 tal-KDB tan-NU u fl-Istrateġija tal-UE għall-Bijodiversità għall-2030

(2020/C 440/05)

Relatur: Roby BIWER (LU/PSE), Membru tal-Kunsill Muniċipali ta’ Bettembourg, Il-Lussemburgu Dokument ta’ referenza: Komunikazzjoni tal-Kummissjoni lill-Parlament Ewropew, lill-Kunsill, lill-Kumitat Ekonomiku u Soċjali Ewropew u lill-Kumitat tar-Reġjuni — Strateġija tal-UE għall-Bijodiversità għall-2030 Inreġġgħu n-natura lura f’ħajjitna COM(2020) 380 final

RAKKOMANDAZZJONIJIET TA’ POLITIKA

IL-KUMITAT EWROPEW TAR-REĠJUNI

1. Jistieden lill-komunità internazzjonali tagħmel il-15-il Konferenza tal-Partijiet (COP) tal-Konvenzjoni tan-NU dwar id-Diversità Bijoloġika (KDB) fl-2021 il-Mument ta’ Kunming għall-Bijodiversità u sservi ta’ twissija biex tintlewa l-kurva b’mod irriversibbli tax-xejra tat-telf tal-bijodiversità u tal-ekosistemi;

2. Iwissi lin-nies dwar il-fatt li mill-2018 ’l hawn l-istat tal-bijodiversità mar għall-agħar u l-biċċa l-kbira tal-għanijiet internazzjonali tas-soċjetà u dawk ambjentali, b’mod partikolari l-Miri tal-Bijodiversità ta’ Aichi (il-miri ta’ Aichi), ma ntlaħqux. L-isforzi globali biex jitwaqqaf it-tnaqqis tal-bijodiversità fallew, kif iddokumentat mill-Valutazzjoni Globali tal-2019 tal-Pjattaforma Intergovernattiva tal-Politika tax-Xjenza dwar il-Bijodiversità u s-servizzi Ekosistemiċi (IPBES), li wasslet biex il-Forum Ekonomiku Dinji 2020 jidentifika t-telf tal-bijodiversità u l-kollass tal-ekosistemi bħala waħda mill-akbar ħames theddidiet li qed tiffaċċja d-dinja;

3. Jirrimarka li l-fatturi prinċipali tat-telf tal-bijodiversità huma t-tibdil fl-użu tal-art, l-isfruttament dirett tar-riżorsi naturali, u t-tibdil fil-klima li għandhom jiġu indirizzati permezz ta’ azzjonijiet konkreti u f’waqthom.

4. Jenfasizza li l-impronta ekoloġika totali tal-Istati Membri UE-27 taqbeż aktar mid-doppju l-kapaċità tal-ekosistemi li jipproduċu materjal bijoloġiku utli u li jaġixxu bħala bjar tal-karbonju fir-reġjun;

5. Jisħaq fuq l-evidenza dejjem tikber tar-rabta diretta bejn il-kriżijiet tal-klima, tal-bijodiversità u tas-saħħa tal-bniedem u ż-żieda fir-riskju żoonotiku ta’ pandemiji minħabba l-qerda globali avvanzata tal-ekosistemi naturali;

6. Jenfasizza li l-istat attwali tal-kriżi tal-bijodiversità jirrikjedi sett ta’ miri ambizzjużi u li jistgħu jiġu kkomunikati faċilment, politika u azzjoni immedjati bbażati fuq ix-xjenza dwar il-fatturi li jwasslu għat-telf tal-bijodiversità u d-degradazzjoni tal-ekosistemi li jkunu proporzjonati għall-għan li tintlewa l-kurva tax-xejra tat-telf tal-bijodiversità;

7. Jappella sabiex ikun hemm koerenza tal-politiki sabiex jiġu allinjati l-isforzi, l-objettivi u l-eżiti tal-politiki differenti tal-UE, inkluża l-Politika Agrikola Komuni (PAK) il-ġdida, il-Patt Ekoloġiku tal-UE u r-relazzjonijiet kummerċjali u l-impenji internazzjonali tal-UE, jiġifieri l-Aġenda 2030 tan-NU għall-Iżvilupp Sostenibbli, il-Ftehim ta’ Pariġi tan-NU dwar it-Tibdil fil-Klima, il-Konvenzjoni dwar id-Diversità Bijoloġika (KDB) u l-Qafas ta’ Sendai għall-Ġestjoni tar-Riskju ta’ Diżastri, fi strateġija komprensiva tal-UE għas-sostenibbiltà b’objettivi u miżuri ta’ implimentazzjoni ċari.

8. Jenfasizza l-urġenza li tittieħed azzjoni kif ikkonfermat mill-5 Perspettiva Globali dwar il-Bijodiversità tal-KDB u r-rakkomandazzjoni tagħha li jiġu promossi l-governanza urbana fil-livell lokali u l-ippjanar transdixxiplinari, li jiġu promossi soluzzjonijiet ibbażati fuq in-natura kif ukoll li jiġu adottati approċċi integrati għall-użu tal-art u t-tibdil fl-użu tal-art fil-livell lokali u tal-pajsaġġ, bħala komponenti ewlenin tal-perkorsi li jittieħdu bil-għan li tintlewa l-kurva tax-xejra tat-telf tal-bijodiversità;

9. Jisħaq li, minkejja l-għarfien dejjem jikber, ir-rikonoxximent formali tar-rwol ewlieni tal-Gvernijiet Sottonazzjonali, Bliet u Awtoritajiet lokali Oħra għall-Bijodiversità (SLGs) ( 1 ) biex tintlewa l-kurva tax-xejra tat-telf tal-bijodiversità u jiġi applikat “approċċ ta’ gvern sħiħ” f’kull pass u f’kull livell tal-proċess ta’ governanza tal-bijodiversità, għadu nieqes kemm fl-Istrateġija tal-UE għall-Bijodiversità għall-2030 kif ukoll fil-Qafas Globali tal-Bijodiversità għal wara l-2020. Dan ir-rikonoxximent jista’ jinkiseb b’mod partikolari permezz tal-inklużjoni ta’ Strateġiji u Pjani ta’ Azzjoni Lokali u Sottonazzjonali għall-Bijodiversità (LBSAPs/SBSAPs) fl-Istrateġiji u Pjani ta’ Azzjoni Nazzjonali għall-Bijodiversità (NBSAPs);

10. Jappoġġja l-istabbiliment tal-objettiv fit-tul tan-newtralità klimatika tal-UE biex imexxi l-proġett Ewropew lejn newtralità klimatika irriversibbli sal-2050, abbażi ta’ QFP għall-2021-2027 li tal-anqas jilħaq il-mira ta’ nefqa relatata mal-klima ta’ 30 %; u jenfasizza li l-Liġi Ewropea dwar il-Klima għandha tiżgura l-konverġenza tal-miżuri sabiex jinkisbu emissjonijiet ta’ gassijiet serra żero netti mal-objettivi tal-UE u globali fil-qasam tal-bijodiversità ( 2 )

Ir-Rwol tal-Bliet u r-Reġjuni biex tintlewa l-kurva tax-xejra tat-telf tal-bijodiversità

11. Jaqbel mal-konklużjoni tar-rapport tal-IPBES 2019 li l-awtoritajiet lokali u reġjonali, permezz ta’ produzzjoni u konsum responsabbli, kif ukoll l-ippjanar u l-implimentazzjoni tal-użu tal-art territorjali integrat u soluzzjonijiet ibbażati fuq in-natura, fuq il-protezzjoni u l-użu sostenibbli tar-riżorsi naturali u primarji li huma sensittivi u speċifiċi għal kuntesti soċjali, ekonomiċi u ekoloġiċi, jistgħu jagħtu kontribut sinifikanti għall-Konvenzjonijiet rilevanti tan-NU, fosthom l-Aġenda 2030 u l-Ftehim ta’ Pariġi tan-NU;

12. Jirrimarka li l-awtoritajiet lokali u reġjonali huma parti kostitwenti tal-awtoritajiet nazzjonali li jirratifikaw il-KDB, jagħtu kontributi volontarji estensivi u joħolqu sħubiji importanti li jimmobilizzaw lill-gruppi ewlenin (il-komunitajiet indiġeni u lokali, iż-żgħażagħ u n-nisa) u s-setturi rilevanti (in-negozju, il-kultura u l-organizzazzjonijiet tas-soċjetà ċivili);

13. Jenfasizza li l-awtoritajiet lokali u reġjonali, bħala magni tal-innovazzjoni u tal-implimentazzjoni ta’ pjani u strateġiji spazjali u territorjali integrati, huma riżorsa li ma tintużax biżżejjed, anke finanzjarjament, sabiex jintlaħqu l-miri tal-UE u globali fil-qasam tal-bijodiversità, u li l-kapaċitajiet sħaħ tagħhom jistgħu jiġu sfruttati billi jiġu rikonoxxuti, attivati u mgħammra r-rwoli ewlenin tal-awtoritajiet lokali u reġjonali;

14. Jenfasizza li s-soluzzjonijiet innovattivi bbażati fuq in-natura, li huma soluzzjonijiet ispirati u appoġġjati min-natura, kosteffettivi, li jipprovdu fl-istess ħin benefiċċji soċjali u ekonomiċi u jgħinu fil-bini tar-reżiljenza, huma fost l-għodod l-aktar effettivi għar-restawr tal-ekosistemi u għall-mobilizzazzjoni tal-kapaċità tan-nies li jirnexxu flimkien man-natura, kif jindika r-rapport tal-proġett Naturvation tal-2020 ( 3 )

15. Jappella għall-iskambju tal-aħjar prattiki sabiex jitrawmu l-adozzjoni u t-tixrid ta’ soluzzjonijiet innovattivi bbażati fuq in-natura, u l-ħolqien ta’ gwida għall-partijiet ikkonċernati rilevanti kollha;

16. Jiġbed l-attenzjoni għall-interkonnettività tal-Għanijiet ta’ Żvilupp Sostenibbli, u jissuġġerixxi l-integrazzjoni tal-miri tal-bijodiversità u tal-klima f’aktar żviluppi ta’ politika, eż. billi l-bijodiversità tal-madwar tal-infrastrutturi tal-enerġija rinnovabbli tiġi kkunsidrata fuq bażi kontinwa, ħalli b’hekk jintlaħqu kemm il-miri tal-bijodiversità, kif ukoll dawk tal-klima;

17. Ifakkar fl-inkoraġġiment tiegħu lill-awtoritajiet lokali u reġjonali sabiex jistabbilixxu LBSAPs jew SBSAPs, rispettivament, u jinvolvu ruħhom fi standardizzazzjoni internazzjonali, Ewropea u nazzjonali biex jintegraw il-ġestjoni tal-bijodiversità u tal-ekosistemi kif ukoll s-soluzzjonijiet ibbażati fuq in-natura għal aktar applikabbiltà u impatt;

Il-bliet u r-reġjuni bħala l-ixprunaturi għall-implimentazzjoni tal-ambizzjonijiet tal-bijodiversità tal-UE

18. Jilqa’ l-Istrateġija tal-UE għall-Bijodiversità għall-2030 bħala interfaċċa għall-kollaborazzjoni vertikali fl-indirizzar tal-kawżi ewlenin tat-telf tal-bijodiversità u r-rabtiet tagħha mal-isfidi tas-soċjetà bħall-mitigazzjoni tal-klima u l-adattament għaliha u l-protezzjoni minn pandemiji futuri;

19. Jappella għal kooperazzjoni b’saħħitha mal-awtoritajiet lokali u reġjonali għall-istabbiliment ta’ kurituri ekoloġiċi, bħala parti min-networks trans-Ewropej tan-natura, peress li huma l-muftieħ għall-parteċipazzjoni lokali;

20. Jenfasizza l-importanza li jiġu kkoordinati l-miżuri ta’ konservazzjoni tan-natura u li jiġu stabbiliti miri fil-livell lokali. L-UE għandha tipprovdi finanzjament u informazzjoni ta’ appoġġ għall-bliet u r-reġjuni sabiex tiġi promossa l-bijodiversità, inkluż għal proġetti ta’ konservazzjoni, soluzzjonijiet ibbażati fuq in-natura, l-iżvilupp ta’ riżorsi tad-data tan-natura, l-ippjanar spazjali li jissalvagwardja l-bijodiversità u t-tisħiħ tal-għarfien espert u r-riżorsi fil-bliet u r-reġjuni;

21. Jilqa’ l-impenn tal-Kunsill fil-konklużjonijiet tiegħu dwar it-tħejjija tal-Qafas Globali għall-Bijodiversità għal wara l-2020 biex tiżdied l-applikazzjoni u l-implimentazzjoni tas-soluzzjonijiet ibbażati fuq in-natura b’appoġġ għall-konservazzjoni tal-bijodiversità, ir-restawr tal-ekosistema u l-użu sostenibbli tal-art;

22. Jilqa’ u jappoġġja l-impenji, il-miri u l-għanijiet ambizzjużi tal-UE kollha tal-Patt Ekoloġiku tal-UE u tal-Istrateġija tal-UE għall-Bijodiversità; jenfasizza r-rwol ewlieni tal-awtoritajiet lokali u reġjonali għall-kisba tagħhom, b’mod partikolari permezz tal-istabbiliment ta’ Pjani għal Ekoloġizzazzjoni Urbana sa tmiem l-2021, u jenfasizza l-potenzjal tagħhom ta’ innovazzjoni u integrazzjoni biex jappoġġjaw il-bijodiversità urbana u reġjonali, l-irkupru reżiljenti u l-koeżjoni soċjali;

23. Jisħaq fuq il-ħtieġa għal strateġija integrata madwar l-UE kollha bil-għan li jinżergħu mill-inqas 3 biljun siġra addizzjonali fl-UE b’rispett sħiħ għall-prinċipji ekoloġiċi sabiex tiġi żgurata l-kunsiderazzjoni tal-funzjonijiet ewlenin; itenni l-Opinjoni tiegħu ( 4 ) dwar ir-rwol kruċjali tal-foresti kemm f’żoni rurali kif ukoll f’dawk urbani għall-protezzjoni tal-bijodiversità, il-mitigazzjoni tat-tibdil fil-klima, il-protezzjoni kontra l-ħsara idroġeoloġika, il-ħżin tad-diossidu tal-karbonju, is-saħħa tal-bniedem u kobenefiċċji oħra, u jitlob għal aktar sforzi sabiex il-foresti jiġu protetti u restawrati b’rispett sħiħ għall-prinċipji ekoloġiċi, l-età sinifikanti, il-karatteristiċi ekoloġiċi uniċi u l-ogħla livell ta’ bijodiversità;

24. Jilqa’ l-Pjattaforma dwar l-Ekoloġizzazzjoni Urbana tal-UE bħala għodda għat-tisħiħ tal-kapaċitajiet għall-bliet, u jirrakkomanda li tiġi integrata f’inizjattivi u pjattaformi ewlenin bħall-Ftehim il-ġdid tal-UE dwar il-Bliet Ekoloġiċi, NetworkNature, CitiesWithNature u RegionswithNature. B’mod partikolari, jappoġġja lil CitiesWithNature u RegionsWithNature bħala l-pjattaformi uffiċjali tal-Aġenda ta' Azzjoni ta' Sharm El-Sheikh għal Kunming għan-Natura u n-Nies biex jinvolvu ruħhom u jimpenjaw lill-SLGs biex juru l-isforzi tagħhom u jirrikonoxxu l-valur tan-natura fil-bliet u r-reġjuni;

25. Jenfasizza r-rwol ewlieni tal-awtoritajiet lokali u reġjonali fl-immaniġġjar tas-siti Natura 2000, u jitlob appoġġ loġistiku, xjentifiku u finanzjarju suffiċjenti biex ikunu koperti u infurzati bis-sħiħ sal-2025;

26. Jistieden lill-UE tipprovdi biżżejjed riżorsi, tisħiħ tal-kapaċitajiet u gwida lill-awtoritajiet lokali u reġjonali sabiex jimplimentaw attivitajiet ta’ mitigazzjoni u adattament tat-tibdil fil-klima, miżuri ta’ konservazzjoni, ġestjoni tas-siti u pjani għal ekoloġizzazzjoni urbana għall-implimentazzjoni ta’ azzjoni ambizzjuża dwar il-bijodiversità;

27. Jilqa’ l-għan li jiġi stabbilit qafas Ewropew ġdid għall-governanza tal-bijodiversità kif ippreżentat fl-Istrateġija tal-UE għall-Bijodiversità, li jippermetti lill-awtoritajiet lokali u reġjonali u lil-livelli kollha tal-gvern, abbażi tal-kundizzjonijiet lokali, li jikkonformaw mar-responsabbiltajiet ta’ monitoraġġ u evalwazzjoni u jkejlu l-progress fl-azzjoni dwar il-bijodiversità, u jappella għal sett ċar ta’ indikaturi u miri li jistgħu jitkejlu li jkunu standardizzati fil-livell Ewropew; jinsab lest li jikkollabora u jikkontribwixxi għall-iżvilupp u l-implimentazzjoni tal-qafas ta’ governanza ġdid sabiex tiġi żgurata struttura li hija l-aktar effettiva sabiex jiġi sfruttat il-potenzjal sħiħ tal-awtoritajiet lokali u reġjonali bil-għan li tintlewa l-kurva tax-xejra tat-telf tal-bijodiversità;

28. Jistieden lill-UE biex, filwaqt li tibni fuq l-evidenza eżistenti ta’ implimentazzjoni effettiva, tieħu azzjoni konkreta, inkluż it-tisħiħ tal-kapaċitajiet, sabiex tkompli tintegra u tallinja l-prijoritajiet tal-bijodiversità fil-ġurisdizzjonijiet u l-oqsma ta’ politika – jiġifieri l-agrikoltura, l-ippjanar spazjali u l-iżvilupp urban, il-kummerċ, l-ambjent, ir-riċerka u l-innovazzjoni, il-mitigazzjoni tal-klima u l-adattament għaliha u l-Patt Ekoloġiku tal-UE – u tintegra b’mod adegwat il-livelli kollha ta’ governanza biex tiżgura li jintlaħqu l-impatti madwar l-UE;

29. Jenfasizza r-rakkomandazzjonijiet tar-rapport tiegħu dwar il-finanzjament tal-azzjoni dwar il-bijodiversità ( 5 ) biex jiżdiedu l-ambizzjonijiet fl-integrazzjoni ambjentali fil-finanzjament kollu tal-UE kif ukoll biex jiżdied u jiġi ssimplifikat il-finanzjament iddedikat għall-bijodiversità mmirat lejn l-awtoritajiet lokali u reġjonali fuq l-iskala adatta, inkluż fil-LIFE;

30. Jitlob politiki ambjentali transfruntiera koerenti u kooperazzjoni transfruntiera korollarja, peress li l-ispeċijiet jgħixu lil hinn mill-fruntieri;

31. Jistieden lill-UE tagħti prijorità lill-fatt li tintlewa l-kurva tax-xejra tat-telf tal-bijodiversità bħala prinċipju ewlieni fil-pjani finanzjarji ewlenin kollha, inkluż il-Qafas Finanzjarju Pluriennali għall-2021-2027 u pjani ta’ rkupru mill-COVID-19, biex timmobilizza biżżejjed riżorsi biex tistimula, b’mod dirett jew indirett, l-azzjoni dwar il-bijodiversità fil-livelli kollha tal-gvern u speċifika għall-kuntest reġjonali, filwaqt li tissimplifika l-proċeduri għal użu akbar tal-finanzjament; għal dan il-għan, jissuġġerixxi li tiġi kkunsidrata l-implimentazzjoni ta’ sistema tad-dawl tat-traffiku fuq l-infiq pubbliku jew fuq attivitajiet ta’ investiment li tirrifletti l-impatt possibbli fuq il-bijodiversità u fuq il-fatturi tat-telf tagħha;

32. Jitlob li l-iskemi tal-għajnuna mill-Istat tal-UE jintegraw bis-sħiħ l-objettiv li jiġu eliminati s-sussidji li huma ta’ ħsara għall-bijodiversità, filwaqt li jiżguraw li l-inċentivi ekonomiċi u regolatorji pubbliċi u privati jkunu pożittivi jew tal-anqas newtrali għall-bijodiversità sal-2030; jenfasizza wkoll l-importanza tal-inklużjoni tal-bijodiversità fil-politika ta’ koeżjoni;

33. Jiġbed l-attenzjoni għall-għadd kbir ta’ impjiegi fil-periklu minħabba t-telf tal-bijodiversità u d-degradazzjoni tal-ekosistema u għall-potenzjal ta’ impjiegi jekk jiġu applikati mudelli bijoekonomiċi u sostenibbli tal-produzzjoni, jappella lill-Kummissjoni tagħmel il-preservazzjoni tal-impjiegi, li għandhom rabta diretta mat-twaqqif tat-telf tal-bijodiversità u d-degradazzjoni tal-ekosistemi, prijorità fi strateġiji ambjentali futuri;

34. Jitlob li jiżdied l-investiment fir-riċerka dwar ir-rabtiet bejn in-natura u l-ekonomija sabiex jiġi żgurat input addizzjonali għal tfassil tal-politika msejjes fuq l-evidenza u investimenti aktar effettivi;

35. Jinkoraġġixxi proċess faċilitat għall-integrazzjoni tal-bijodiversità fil-pjani tal-PAK; iħeġġeġ allokazzjoni minima vinkolanti u effettiva komuni għall-ekoskemi fil-pjani strateġiċi nazzjonali kollha;

36. Jirrimarka li ħafna drabi jkun hemm inkoerenza fit-terminoloġija użata f’direttivi u regolamenti differenti, li ħafna drabi l-proċeduri (eż. il-programm LIFE) huma kkumplikati wisq għall-awtoritajiet lokali u reġjonali iżgħar, u fil-biċċa l-kbira tagħhom huma mmirati lejn proġetti fuq skala kbira u mhumiex adegwati għal proġetti tan-natura f’żoni periurbani u rurali;

37. Jinnota r-rwol importanti taż-żoos u l-akkwarji, iżda jenfasizza li l-konservazzjoni u l-preservazzjoni tal-bijodiversità għandhom jiffukaw fuq l-isforzi in situ u l-prevenzjoni tat-traffikar ta’ organiżmi selvaġġi, billi jtejbu l-protezzjoni tal-ispeċijiet lokali u jsaħħu l-għarfien dwarhom; joffri l-appoġġ tiegħu lill-awtoritajiet lokali u reġjonali biex itejbu l-implimentazzjoni tad-Direttiva dwar iż-Żoo tal-UE, u b’hekk tkun allinjata mal-miri tal-KDB;

38. Ifakkar li filwaqt li l-qafas tal-UE għall-ħarsien tal-ambjent tal-baħar huwa wieħed mill-aktar komprensivi u ambizzjużi madwar id-dinja, huwa meħtieġ li tingħata spinta fl-azzjoni sabiex ikunu jistgħu jiġu indirizzati kif xieraq il-pressjonijiet ewlenin bħas-sajd eċċessiv u l-iskart tal-plastik mhux sostenibbli, nutrijenti eċċessivi, prattiki tas-sajd, storbju taħt l-ilma u kwalunkwe tip ta’ tniġġis; prattiki tas-sajd sostenibbli u s-saħħa tal-ekosistemi tal-baħar huma essenzjali għall-ekonomiji, in-nies u l-komunitajiet fiż-żoni kostali;

39. Jistieden lill-UE ssaħħaħ ir-rwol importanti tal-gvernijiet sottonazzjonali fil-preservazzjoni u r-restawr tal-bijodiversità, b’mod partikolari billi jiġi sfruttat il-potenzjal tad-diversità bijokulturali. Peress li l-kunċett tad-diversità bijokulturali jinkludi l-bijodiversità, id-diversità kulturali u l-identità lokali, reġjonali u Ewropea, il-preservazzjoni tal-bijodiversità x’aktarx iġġib valur miżjud mill-perspettiva tal-komunitajiet lokali;

40. Jistieden lill-UE biex tappoġġja Qafas Globali tal-Bijodiversità imsaħħaħ għal wara l-2020 li jirrifletti l-importanza ugwali tal-livelli internazzjonali, reġjonali u lokali permezz ta’ deċiżjoni ddedikata għall-involviment sħiħ tal-awtoritajiet lokali u reġjonali, li tibni fuq il-wirt tal-Pjan ta' Azzjoni tad-Deċiżjoni X/22 u l-kisbiet eċċezzjonali tiegħu fil-livelli kollha tal-gvern matul l-aħħar għaxar snin;

L-istabbiliment tar-rwol tal-bliet u r-reġjuni fil-Qafas Globali tal-Bijodiversità għal wara l-2020

41. Jappoġġja l-għan tad-Deċennju tan-NU dwar ir-Restawr tal-Ekosistema għall-aċċellerazzjoni u l-espansjoni massiva tar-restawr globali ta’ ekosistemi degradati u meqruda biex tiġi miġġielda l-kriżi klimatika u tissaħħaħ is-sigurtà tal-ikel, il-provvista tal-ilma u l-bijodiversità, eż. permezz tal- Bonn Challenge (L-Isfida ta’ Bonn) li timmira li sal-2030 jiġu restawrati 350 miljun ettaru ta’ ekosistemi degradati;

42. Itenni l-ħtieġa għal rikonoxximent formali tar-rwol ewlieni tal-SLGs fl-ilħuq tal-objettivi globali ta’ restawr u bijodiversità permezz ta’ deċiżjonijiet multipli tal-COPs tal-KDB preċedenti, u jistieden lill-Partijiet tan-NU biex jimpenjaw ruħhom mal-SLGs tagħhom u jsaħħu l-kapaċitajiet tagħhom biex jinkorporaw il-bijodiversità f’żoni urbani; pjani spazjali u territorjali sabiex jintlaħqu l-objettivi tal-KDB u l-Qafas Globali tal-Bijodiversità għal wara l-2020 skont il-missjoni tad-Deċiżjoni X/22;

43. Jilqa’ r-rikonoxximent formali tar-rabta bejn il-bijodiversità u s-saħħa tal-bniedem fil-Qafas Globali tal-Bijodiversità għal wara l-2020, u jenfasizza l-fatt li l-SLGs huma essenzjali għall-implimentazzjoni u l-ġestjoni tas-soluzzjonijiet ibbażati fuq in-natura, inklużi spazji ekoloġiċi aċċessibbli u inklużivi f’zoni urbani, periurbani u rurali, li jtejbu b’mod effettiv il-kundizzjonijiet tas-saħħa;

44. Jirrakkomanda li ssir referenza espliċita għar-rwol tal-SLGs matul il-Qafas Globali tal-Bijodiversità għal wara l-2020, b’mod partikolari billi jiġu żviluppati għanijiet u miri (li jemendaw it-Taqsima I. Introduzzjoni/B), jiġu żviluppati sħubiji, tingħata spinta lill-bidla (billi tiġi emendata t-Taqsima I. Introduzzjoni/C) u tiġi integrata l-bijodiversità, inkluż fil-politiki settorjali rilevanti fil-livelli kollha tal-gvern (billi tiġi mpoġġija fi kliem ieħor it-Taqsima D, il-miri tal-2030, punt 13) ( 6 )

45. Ifakkar fil-ħtieġa għal azzjoni kollettiva tal-partijiet ikkonċernati kollha u tal-pubbliku ġenerali, b’attenzjoni speċjali għall-kontribuzzjonijiet mill-komunitajiet indiġeni u lokali, in-nisa, iż-żgħażagħ u dawk li jiddependu direttament fuq il-bijodiversità u li jimmaniġġjawha;

46. Jitlob li tingħata prijorità lill-Approċċ fit-Tul għall-Integrazzjoni tal-Bijodiversità (LTAM), orizzontalment u vertikalment, fl-oqsma u s-setturi tal-politika fil-livelli sottonazzjonali u lokali, u jinnota li l-SLGs, bħala l-interfaċċa tal-governanza pubblika lokali mas-soċjetà ċivili u s-settur privat, huma fl-aħjar pożizzjoni biex jindirizzaw ir-restawr u l-protezzjoni tal-ekosistema f’kuntesti lokali u reġjonali speċifiċi, il-ġabra tar-riżorsi u l-użu tal-ekonomiji ta’ skala;

47. Jargumenta favur il-Mira 15 tal-Qafas Globali tal-Bijodiversità għal wara l-2020 biex tiġi indirizzata b’mod espliċitu l-ħtieġa għal riżorsi addizzjonali biex isostnu l-LTAM permezz ta’ tisħiħ immirat tal-kapaċitajiet fil-livelli kollha tal-gvern, inkluż permezz ta’ metodi innovattivi u ta’ attivazzjoni bħat-tagħlim bejn il-pari, biex jitreġġa’ lura t-telf tal-bijodiversità, jiġu rrestawrati l-ekosistemi, jipprevjenu l-ispeċijiet aljeni invażivi u l-qtil u l-kummerċ illegali tal-organiżmi selvaġġi, u jinvolvu lill-partijiet ikkonċernati u l-esperti ewlenin, b’mod partikolari l-komunitajiet indiġeni u lokali, fil-ġestjoni tal-bijodiversità u l-għoti ta’ assistenza teknika u riżorsi finanzjarji u umani adegwati;

48. Jistieden lill-Partijiet tal-KDB biex iżidu b’mod sinifikanti l-finanzjament pubbliku bħala s-sinsla tal-mobilizzazzjoni tar-riżorsi, miġbura minn u mqassma lill-SLGs għall-investiment fl-azzjoni dwar il-bijodiversità fil-livell tagħhom, b’kunsiderazzjoni speċjali tal-hotspots tal-bijodiversità, sabiex jinħolqu kundizzjonijiet li jippermettu l-investiment fis-settur privat;

49. Jirrakkomanda l-iżvilupp ta’ inizjattivi ta’ komunikazzjoni, edukazzjoni u sensibilizzazzjoni tal-pubbliku (CEPA) f’alleanza ma’ esperti tekniċi, artisti, kittieba u mas-setturi tal-edukazzjoni u tal-midja, imfassla apposta għal-livell lokali u sottonazzjonali sabiex jenfasizzaw il-valur kulturali, turistiku, rikreattiv, għas-saħħa tal-bniedem, ekonomiku u intrinsiku tal-bijodiversità fil-komunikazzjoni mas-setturi pubbliċi, privati u tan-negozju, u jenfasizza l-pożizzjoni unika, l-għarfien u l-leġittimità tal-SLGs bħala l-livell tal-gvern li huwa l-eqreb tan-nies għall-implimentazzjoni ta’ inizjattivi bħal dawn;

50. Jitlob li jiġu pprovduti definizzjonijiet konsistenti ta’ indikaturi, inkluż dwar l-ispazju ekoloġiku urban, ibbażati fuq l-Indiċi rivedut ta’ Singapore dwar il-Bijodiversità tal-Bliet, bħala għodda biex jitkejjel il-kontribut tal-azzjoni dwar il-bijodiversità lokali li tappoġġja rwol ċar għall-SLGs fil-mekkaniżmu ta’ monitoraġġ, rapportar u verifikazzjoni tal-Qafas Globali tal-Bijodiversità għal wara l-2020;

51. Iħeġġeġ biex l-isforzi ta’ monitoraġġ jiżdiedu b’mod sinifikanti, jiġu sfruttati teknoloġiji ġodda, is-sorsi kollha ta’ data adegwati u l-immudellar ta’ tbassir fis-sistemi integrati ta’ monitoraġġ tal-bijodiversità, sabiex tiġi infurmata l-valutazzjoni tal-effikaċja tal-ftehimiet internazzjonali u jiġi segwit b’mod preċiż u trasparenti l-impatt tal-azzjoni dwar il-bijodiversità fil-livelli kollha;

52. Jistieden lill-Prospett Globali dwar il-Bijodiversità (GBO) biex jagħmel referenza espliċita dwar l-importanza tal-SLGs fl-iżvilupp u l-implimentazzjoni tal-politiki nazzjonali;

53. Iħeġġeġ l-organizzazzjoni ta’ konvenzjonijiet annwali dwar il-pjattaforma għall-SLGs biex jgħaqqdu, jiskambjaw u jippreżentaw kollettivament il-kontributi tagħhom għall-Qafas Globali tal-Bijodiversità għal wara l-2020 u biex jistabbilixxu interfaċċi bħalma huma l-Pjattaforma Globali għall-Bliet Sostenibbli, il-Bliet Sostenibbli tal-Faċilità Ambjentali Globali, il-BIODEV 2030, il-Programm tal-Bliet Emerġenti u Sostenibbli tal-IADB, il-Great Green Wall of Cities tal-FAO u l-Pjattaforma ta’ impenji bbażata fuq iż-Żona tal-KDB;

54. Jargumenta favur id-Deċiżjoni tal-COP15 ddedikata għall-parteċipazzjoni sħiħa tal-SLGs fil-Qafas Globali tal-Bijodiversità għal wara l-2020, inkluża Deċiżjoni X/22 imġedda li tiddelinea Pjan ta’ Azzjoni dwar l-SLGs għall-Bijodiversità u taċċellera approċċ “ta’ gvern sħiħ” għall-kollaborazzjoni vertikali bejn il-livelli kollha tal-gvern biex tiġi żgurata l-koerenza tal-politiki u jiġi sfruttat il-potenzjal sħiħ tagħhom biex jissodisfaw il-Viżjoni 2050 u l-Missjoni 2030;

55. Jappoġġja r-rakkomandazzjoni tal-Korp Sussidjarju għall-Implimentazzjoni (SBI) dwar Impenn mal-Gvernijiet Sottonazzjonali u Lokali biex tittejjeb l-implimentazzjoni tal-Qafas Globali tal-Bijodiversità, u jitlob li l-SBI jwettaq rieżami ta’ nofs it-terminu tar-rwol tal-SLGs fl-implimentazzjoni tal-Qafas Globali tal-Bijodiversità għal wara l-2020 u l-LTAM fl-2024;

56. Jenfasizza l-kollaborazzjoni importanti mal-imsieħba ewlenin internazzjonali ( 7 ) fil-“Proċess ta’ Edinburgu għall-SLGs dwar l-iżvilupp tal-Qafas Globali tal-Bijodiversità għal wara l-2020” u s-Seba’ Summit Globali li ġej tal-Gvernijiet Sottonazzjonali u Lokali fil-pożizzjonament globali tal-SLGs bħala parti minn Qafas Globali tal-Bijodiversità effettiv għal wara l-2020;

57. Jimpenja ruħu li b’mod proattiv jinvolvi ruħu fl-implimentazzjoni tal-Qafas Globali tal-Bijodiversità għal wara l-2020 u tal-Istrateġija tal-UE għall-Bijodiversità għall-2030 u fit-tħejjija ta’ Pjan ta’ Azzjoni allinjat u ambizzjuż tal-UE dwar il-Bijodiversità.

Brussell, l-14 ta’ Ottubru 2020. Il-President tal-Kumitat Ewropew tar-Reġjuni Apostolos TZITZIKOSTAS

(1) Il-livelli kollha tal-gvern taħt il-livell nazzjonali huma msemmija fil-kliem “Il-Gvernijiet Sottonazzjonali, il-Bliet u Awtoritajiet Lokali Oħra għall-Bijodiversità” (SLGs) fil-kuntest tal-qafas globali, u fil-kliem “L-Awtoritajiet Lokali u Reġjonali” fil-kuntest tal-UE.

(2) COM(2020) 80 final, COR (2020) 01361 (ĠU C 324, 1.10.2020, p. 58).

(3) Xie, L.; Bulkeley, H. (2020) City for Biodiversity: The Roles of Nature-Based Solutions in European Cities, NATURVATION (Il-Belt għall-Bijodiversità: Ir-Rwoli tas-Soluzzjonijiet Ibbażati fuq in-Natura fil-Bliet Ewropej – mhux disponibbli bil-Malti).

(4) NAT (2019) 4601 (ĠU C 324, 1.10.2020, p. 48).

(5) CoR (2020) Financing biodiversity action: opportunities and challenges for EU subnational governments (Finanzjament tal-azzjoni dwar il-bijodiversità: opportunitajiet u sfidi għall-gvernijiet sottonazzjonali tal-UE).

(6) Skont l-Abbozz Żero tal-Qafas Globali tal-Bijodiversità għal wara l-2020 https://www.cbd.int/article/2020-01-10-19-02-38

(7) Bħall-Grupp ta’ Gvernijiet Sottonazzjonali Ewlenin (GoLS), ICLEI, Regions4 u l-Gvernijiet tal-Iskozja u Quebec.